16.03.2022. Nr. 2.2/202/2022/NOS

**Vides aizsardzības un**

**reģionālās attīstības ministrijai**

*Paziņošanai eAdresē*

Informācijai:

**Satiksmes ministrijai**

*Paziņošanai eAdresē*

*Par Ministru kabineta 09.03.2021.*

*protokollēmuma (prot.Nr.24 6.§) izpildi*

Atsaucoties uz Satiksmes ministrijas 2022.gada 20.janvāra vēstuli Nr. 04.2-02/267 *Par Ministru kabineta 09.03.2021. protokollēmuma (prot. Nr.24 6.§)* izpildi, VSIA “Autotransporta direkcija” (turpmāk – Autotransporta direkcija) nosūta Vides aizsardzības un reģionālās attīstības ministrijai apkopotu informāciju par valstspilsētu pašvaldību izdevumiem saistībā ar piesardzības pasākumu ieviešanu sabiedriskajā transportā par laika periodu no 2021.gada 1.jūlija līdz 2021.gada 31.decembrim. Attiecībā uz 2022.gada janvārī un februārī saņemto informāciju par valstspilsētu pašvaldību izdevumiem saistībā ar piesardzības pasākumu ieviešanu sabiedriskajā transportā ārkārtējās situācijas periodā[[1]](#footnote-1), Autotransporta direkcija apkopoto informāciju nosūtīs līdz 2022.gada aprīļa beigām.

Informējam, ka informāciju par valstspilsētu pašvaldību izdevumiem saistībā ar piesardzības pasākumu ieviešanu sabiedriskajā transportā esam saņēmuši no astoņām valstspilsētu pašvaldībām[[2]](#footnote-2). Jūrmalas valstspilsētas pašvaldība 2021.gada 7.jūnijā informēja Autotransporta direkciju, ka pārvadātājam, kas sniedz sabiedriskā transporta pakalpojumus Jūrmalas pilsētā, papildu izdevumi saistībā ar noteiktajiem ierobežojumiem nav radušies.

Apkopojot valstspilsētu pašvaldību iesniegto informāciju par izdevumiem un zaudējumiem saistībā ar piesardzības pasākumu ieviešanu sabiedriskajā transportā par laika periodu no 2021.gada 1.jūlija līdz 2021.gada 31.decembrim, Autotransporta direkcija ir secinājusi sekojošo:

1. Faktiskie izdevumi valstspilsētu pašvaldībām, kas radušies saistībā ar atcelto reisu vai papildu reisu nodrošināšanu sakarā ar pakalpojuma apjoma ierobežošanu un sabiedriskā transporta ietilpības ierobežojuma noteikšanu ir samazinājušies par kopējo summu **11 316 940,07 EUR.**

2. Kopējā izdevumu summa valstspilsētu pašvaldībām Covid-19 infekcijas ierobežošanas pasākumiem sabiedriskajā transportā (pakalpojumiem, pasākumiem, materiāliem), kas jāievēro sabiedriskā transporta pakalpojumu sniedzējiem saskaņā ar Ministru kabineta 2020.gada 9.jūnija noteikumiem Nr.360 “Epidemioloģiskās drošības pasākumi Covid-19 infekcijas izplatības ierobežošanai”[[3]](#footnote-3), Ministru kabineta 2021.gada 28.septembra noteikumiem Nr.662 “Epidemioloģiskās drošības pasākumi Covid-19 infekcijas izplatības ierobežošanai” un Ministru kabineta 2021.gada 9.oktobra rīkojumu Nr.720 “Par ārkārtējās situācijas izsludināšanu” veido **132 845,71 EUR.** Autotransporta direkcija vērš uzmanību, kaatsevišķas valstspilsētu pašvaldības (Rīgas, Ventspils, Valmieras un Rēzeknes) pie izdevumiem Covid-19 pandēmijas ierobežošanai 2021.gada oktobra, novembra un decembra mēnešos ir norādījušas arī izmaksas par SARS-Cov-2 (Covid-19) vīrusa antigēna testiem. Ministru kabineta 2021.gada 9.oktobra rīkojuma Nr.720 “Par ārkārtējās situācijas izsludināšanu” 5.8.apakšpunkts noteica, ja darbiniekam darba pienākumu veikšanai, epidemioloģiskās drošības prasību ievērošanai darba vietā vai pakalpojumu sniegšanai nepieciešams testēšanas sertifikāts, darbinieks (amatpersona) nodrošina Covid-19 testa veikšanu par saviem līdzekļiem, ja nav cita vienošanās ar darba devēju. Vienlaikus ar Ministru kabineta 2021.gada 1.decembra rīkojumu Nr.909 “Grozījumi Ministru kabineta 2021.gada 9.oktobra rīkojumā Nr.720 “Par ārkārtējās situācijas izsludināšanu”” pieņemtais 5.1.5.apakšpunkta regulējums paredzēja, lai mazinātu Covid-19 izplatības riskus, var organizēt visu klātienē strādājošo darbinieku (amatpersonu), tai skaitā darbinieku (amatpersonu) ar vakcinācijas un pārslimošanas sertifikātu, testēšanu (tai skaitā ar Covid-19 antigēna skrīninga testu). Šādā gadījuma testēšanas izmaksas tiek segtas no darba devēja līdzekļiem. Jānorāda, ka Autotransporta direkcijas rīcībā nav informācija par to, kādā situācijā izmantoti Covid-19 vīrusa antigēna testi, kā arī vai ir pastāvējusi vienošanās par Covid-19 testu izmaksu segšanu no darba devēja vai pašvaldības līdzekļiem. Ņemot vērā minēto, Autotransporta direkcija nevar sniegt vērtējumu, vai izmaksas par Covid-19 vīrusa antigēna testiem ir iekļaujamas pie kopējiem izdevumiem Covid-19 pandēmijas ierobežošanai un ir kompensējamas no valsts budžeta līdzekļiem.

3. Covid-19 infekcijas apkarošanā radītā iedzīvotāju mobilitātes ierobežošana, pakalpojuma apjoma samazināšana, kā arī citi ārkārtējās situācijas laikā un pēc tās noteiktie ierobežojumi atsevišķām nozarēm ir radījuši kopējo ietekmi uz valstspilsētu pašvaldību ieņēmumu apgrozījumu **4 781 092,40 EUR** apmērā.

Valstspilsētu pašvaldību iesniegtie dati tika salīdzināti ar Autotransporta direkcijas rīcībā esošo informāciju un būtiskas novirzes no regulāri saņemtās informācijas netika konstatētas.

Pielikumā nosutām apkopotu informāciju par valstspilsētu pašvaldību izdevumiem un zaudējumiem saistībā ar piesardzības pasākumu ieviešanu sabiedriskajā transportā laikposmā no 2021.gada 1.jūlija līdz 2021.gada 31.decembrim. Detalizētu informāciju par katru pašvaldību esam sagatavojuši Excel tabulu formā un nosūtam to uz elektroniskā pasta adresēm: [solvita.vaivode@varam.gov.lv](mailto:solvita.vaivode@varam.gov.lv) un [dace.ziedina@varam.gov.lv](mailto:dace.ziedina@varam.gov.lv).

Pielikumā: Informācija par valstspilsētu pašvaldību izdevumiem un zaudējumiem saistībā ar piesardzības pasākumu ieviešanu sabiedriskajā transportā laika periodā no 2021.gada 1.jūlija līdz 2021.gada 31.decembrim uz 1 lp.

Valdes loceklis M.Jaunups

I.Pence, 67686464

[*ilze.pence@atd.lv*](mailto:ilze.pence@atd.lv)

DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

1. Ministru kabineta 2021.gada 9.oktobra rīkojums Nr. 720 “Par ārkārtējās situācijas izsludināšanu” zaudējis spēku 2022.gada 1.martā. [↑](#footnote-ref-1)
2. Atbilstoši Sabiedriskā transporta pakalpojumu likuma Pārejas noteikumu 31.punktam, šā likuma prasības attiecībā uz valstspilsētām Ogres valstspilsētai piemēro no 2024.gada 1.jūlija. [↑](#footnote-ref-2)
3. Ministru kabineta 2020.gada 9.jūnija noteikumi Nr.360 “Epidemioloģiskās drošības pasākumi Covid-19 infekcijas izplatības ierobežošanai” zaudēja spēku 2021.gada 11.oktobrī. [↑](#footnote-ref-3)