11.01.2022. Nr. 2.2/28/2022/NOS

**Satiksmes ministrijai**

*Paziņošanai eAdresē*

**Vides aizsardzības un**

**reģionālās attīstības ministrijai**

*Paziņošanai eAdresē*

*Par Ministru kabineta*

*protokollēmuma izpildi*

Ministru kabineta 2021.gada 9.marta sēdē (prot.Nr.24 6.§), izskatot Informatīvo ziņojumu “Par epidemioloģiskās drošības prasībām sabiedriskajā transportā, to ievērošanu un kontroli”, tika pieņemts lēmums – Satiksmes ministrijai (Valsts sabiedrībai ar ierobežotu atbildību “Autotransporta direkcija” (turpmāk – Autotransporta direkcija)) apkopot datus par republikas pilsētu pašvaldību izdevumiem, kas ar 2021.gada 9.martu radušies saistībā ar piesardzības pasākumu ieviešanu sabiedriskajā transportā, un iesniegt Vides aizsardzības un reģionālās attīstības ministrijai.

Autotransporta direkcija, izpildot protokollēmuma 5.punktā uzdoto, 2021.gada 24.augustā nosūtīja (reģ. Nr.2.2/693/2021/NOS) Vides aizsardzības un reģionālās attīstības ministrijai apkopotu valstspilsētu sniegto informāciju par sabiedriskā transporta pakalpojumos radītajiem izdevumiem un zaudējumiem sakarā ar noteiktajiem ierobežojumiem laika periodā no 2021.gada 9.marta līdz 2021.gada 30.jūnijam.

Atbilstoši minētajai informācijai Ministru kabinets 2021.gada 14.decembrī izdeva rīkojumu Nr.944 “Par finanšu līdzekļu piešķiršanu no valsts budžeta programmas “Līdzekļi neparedzētiem gadījumiem”, saskaņā ar kuru valstspilsētām tika piešķirts finansējums 59 799 EUR, lai segtu faktiskos izdevumus, kas valstspilsētām radušies saistībā ar piesardzības pasākumu ieviešanu sabiedriskajā transportā laikposmā no 2021. gada 9. marta līdz 2021. gada 30. jūnijam.

Ņemot vērā to, ka Autotransporta direkcija arī pēc 2021.gada 30.jūnija saņem informāciju no valstspilsētu pašvaldībām[[1]](#footnote-1), vienlaikus arī saņemot jautājumus par turpmāku informācijas sniegšanas nepieciešamību un lietderību, lūdzam sniegt turpmākos norādījumus, vai Autotransporta direkcijai arī 2022.gadā ir jāturpina apkopot no valstspilsētu pašvaldībām informācija par izdevumiem saistībā ar piesardzības pasākumu ieviešanu sabiedriskajā transportā, kā arī vai Vides aizsardzības un reģionālās attīstības ministrija virzīs jautājumu par finansējuma pieprasījumu izdevumu kompensēšanai arī laika posmam no 2021.gada 1.jūlija līdz 2021. gada 31.decembrim.

Vienlaikus Autotransporta direkcija vērš uzmanību, ka vairākas valstspilsētu pašvaldības informē, ka ieguldītais administratīvais resurss informācijas sniegšanā rada papildu nesamērīgu slogu attiecībā pret saņemtā finansējuma apjomu. Līdz ar to Autotransporta direkcija lūdz izvērtēt Ministru kabineta 2021.gada 9.marta sēdes (prot.Nr.24 6.§) protokollēmuma turpmākās izpildes lietderību un samērīgumu.

Lūdzam sniegt atbildes uz augstākminētajiem jautājumiem līdz **2022.gada 25.janvārim.**

Valdes loceklis M.Jaunups

K.Grīviņa 67356130

[*kristine.grivina@atd.lv*](mailto:kristine.grivina@atd.lv)

DOKUMENTS PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

1. Uz doto brīdi Autotransporta direkcijā ir apkopota informācija laika posmā no 2021.gada 1.jūlija līdz 30.novembrim. [↑](#footnote-ref-1)